**Татар телендә гомуми белем бирү оешмалары укучылары өчен татар әдәбиятыннан олимпиада сораулары**

**(муниципаль тур, 2022-2023 уку елы) 8 нче сыйныф**

**Максималь балл – 53 балл**

1. **Теоретик бирем (15 балл).**

1.Мәгърифәтчелек реализмына хас үзенчәлекләрне санап чык. (10 балл)

***Кешене аң-белемгә өндәүче, югары идеалларга хезмәт итәргә чакыручы, җәмгыятьне үзгәртүне гаиләдән башларга кирәклекне раслый торган иҗат агымы.***

***төп сыйфатлары:***

***гыйлемлелек, мәрхәмәтлелек, тәрбияле булуны мактау, геройның әхлакый камиллеген белем алу белән бәйләнештә карау;***

***әсәрләргә шартлылыкның хас булуы;***

***геройларның уңай һәм тискәрегә кискен аерылуы, гамәлләренең, язмышларының иҗтимагый шартларга бәйле мотивлаштырылган булуы;***

***әхлакый, мәгърифәтчелек идеалларының югары күтәрелүе.***

2 Әдәби төшенчәгә бирелгән аңлатма дөрес булырлык итеп, төшеп калган сүзләрне куй. (5 балл)

***Стиль*** – әдәби әсәрнең укучы тарафыннан эчтәлек һәм форма берлегендә бөтенлекле кабул ителүен тәэмин итә торган эстетик категория. Бер язучының төрле әсәрләрендә күзәтелә торган уртак сыйфатлары ***язучы стиле*** була. Берничә язучы иҗатындагы уртаклык ***чор стилен*** барлыкка китерә.

1. **Өзекне укы һәм тәкъдим ителгән сорауларга җавап бир. (14 балл)**

*Биек таш койма белән чолганган киң һәм озын бу ишегалды, таш белән түшәлгәнлегенә карамыйча, ямь-яшел үләнлеккә әйләнгән, әүвәл заманнарда гөрләп, шаулап торган бу ишегалды хәзер әллә нинди серле тынлык, җанны авырайта торган тынлыкка батып калган иде. Ишекләре кәкрәйгән сарайлар, урыны-урыны белән түбә калайлары купкан амбарлар, ташланган кое, түрдә күренеп торган, искергән һәм бераз артка таба ауган рәшәткәле бакча коймасы бу хәятсыз ишегалдына әллә нинди, җанга авыр булып торган шыксызлык һәм ташландыклык төсе биреп тора иде.*

1.Әсәрнең исемен, жанрын һәм авторын язып куй. (3 балл)

***«Бер хәрәбәдә», хикәя, Ф. Әмирхан***

2.Әсәрдә хикәяләүче тасвирлаган вакыйгалар үткән һәм хәзер рәвешендә икегә бүленә? Үткән һәм хәзерге тормышның аермасы нәрсәдә булуын тасвирлап бир. Әлеге аерманы аңларга ярдәм иткән образларны санап күрсәт. (6 балл)

***Хикәяләүче күңелендә матур хатирәләр сакланган Сөләймән агай йортына килә. Кайчандыр тормыш кайнап торган, шат авазлар, белән тулы кунакчыл йорт, яшьлек матурлыгы белән янып торган Фәрхия һәм Әсма, бөтен җирдән җитешлек, зәвыклылык сизелеп торган корылмалар, һәр почмагы оҗмахтай булган тәрбия итеп торылган бакча һ.б. – барысы да үткәннең хәтирәләре. Хәзер боларның берсе дә калмаган, йорт та, кешеләр дә танымаслык булып үзгәргән. Ул үткәннәрнең хәрабәсе белән – яшьлек, матурлык, мәхәббәт, байлык, тәртиптән калган җимерекләре белән очраша. Үткәндә булган һәм хәзергене ул янәшә куеп сөйли. Бу каршылыкны укучыга җиткерү өчен капма-каршы куелган образлар системасын булдыра.******Гөл* – *тигәнәк, әрекмән, кычыткан; фәрештә* – *өрәк, былбыл – карга, матурлык – хәрабә, яшьлек-картлык, музыка–ямьсез авазлар(бакчадагы куркыныч тавышлар, капка, ишек шыгырдавы, шыксыз тынлык) һ.б.***

3.Әсәрдә хикәяләүче үзе өчен нинди хакыйкатьне ача? (5 балл)

***Әсәрдә хикәяләүче тормыш мәгънәсенә төшенә, яшәүнең чиклелеген аңлый. Бу дөньяда бар нәрсәнең вакытлы, үзгәрүчән булуын бар нәрсәнең үтүен, югалуын таный. Бер нәрсә дә мәңгелек түгел дигән хакыйкатькә төшенә. Шул аның күңелендә сызлану тудыра.***

1. **Шигъри әсәр белән эш. (13 балл)**

Менә кич. Зур авыл өстендә чыкты нурлы ай калкып,  
Көмешләнгән бөтен өйләр, вә сәхралар тора балкып.

Авыл тын. Иртәдән кичкә кадәр хезмәт итеп арган  
Халык йоклый – каты, тәмле вә рәхәт йокыга талган.

Урамда өрми этләр дә, авыл үлгән, тавыш-тын юк;  
Авыл кырыенда бер өйдә фәкать сүнми тора бер ут.

Әнә шул өй эчендә ястүеннән соңра бер карчык  
Намазлыкка утырган, бар җиһаннан күңелен арчып;

Күтәргән кул догага, яд итә (*искә ала*) ул шунда үз угълын:  
Ходаем, ди, бәхетле булса иде сөйгән, газиз угълым!

Тамадыр мескинәмнең тамчы-тамчы күзләреннән яшь;  
Карагыз: шул догамы инде Тәңре каршына бармас?

(Г. Тукай. Ана догасы)

1.Рифмалашкан сүзләрне табып, парлап яз. (3 балл)

***Калкып – балкып, арыган – талган, һ.б.***

2. Лирик геройның кичерешләрен аңлатып яз. (5 балл)

***Лирик герой төнге авыл күренешеннән хозурлана. Кичке тынлыкка чумган авылның бар матурлыгын күңеле аша үткәреп тасвирлап бирә. Аның күңелендәге тынычлык, соклану, шул тынлыкны үз итү ярату чагыла. Шигырьнең икенче өлешендә ул тын авылның икенче бер бизәгенә игътибар итә. Бар кеше йоклаган, авыл илаһи тынлыкка чумган бер мәлдә намазлык өстендә үз улына ихластан бәхет теләүче карчык. Лирик герой аның белән теләктәшлек итә. Үзе дә бу теләкнең кабул булуына ихластан ышана. Шигырьдә лирик геройның күңел матурлыгы ихласлыгы да чагыла.***

3. Шигырьдә ана догасының ихласлыгын автор ничек гәүдәләндерә? Шуны ачарга ярдәм иткән гыйбарәләрне язып куй. (5 балл)

***Шагыйрь ана догасының ихласлыгын ачу өчен кешене Аллага якынайтучы гамәлдә, намаз уку һәм дога кылу хәлендә сурәтли. Дога вакытнда кеше үзен Алла белән турыда-туры бәйләнештә сизә, аңа ихлас теләкләрен белдерә. Бу шигырдәге “бар җиһаннан күңелен арчып, ястүеннән соңра, намазлыкка утырган, күтәргән кул догага, мескинәмнең тамчы-тамчы күзләреннән яшь тама” гыйбәрәләрендә чагылыш таба.***

**Телнең тәмен беләсеңме? (3 балл)**

1.Бирелгән сүзләрнең мәгънәсен аңлатып яз. (1,5 балл)

а) нәсыйхәт – үгет, яхшы киңәш.

ә) ләгънәт – каргыш, рәнҗеш, үпкәне белдерүче сүз

б) хәрабә – җимереклек

2.Бер өлеше бирелгән мәкальләрнең, дөрес итеп, икенче яртысын табып яз.(1,5 балл)

а)Туган телен оныткан, *туган җирен югалткан*.

ә) Кирәклесе күп булыр, *туган телең бер булыр*.

б)Туган илне, туган телне, *беркем дә сайлап ала алмас*.

**V. Иҗади бирем. (8 балл)**

Татарстанга килгән кунакны син татар халкының нинди бәйрәмнәре белән таныштыра аласың? Берәр бәйрәмне мавыктыргыч итеп сөйләп бир.